SELETUSKIRI

Eelarvedistsipliini ja usaldusväärset finantsjuhtimist käsitleva Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe[1] punkti 28 kohaselt võib paindlikkusmehhanismi kaudu kasutada Globaliseerumisega Kohanemise Euroopa Fondi (EGF) igal aastal mahus, mis täiendab finantsraamistiku asjaomastes rubriikides ettenähtud assigneeringuid kuni 500 miljoni euroga.

EGFist abi saamise tingimused on sätestatud Euroopa Parlamendi ja nõukogu 20. detsembri 2006. aasta määruses (EÜ) nr 1927/2006 Globaliseerumisega Kohanemise Euroopa Fondi loomise kohta[2].

2013. aasta 12. aprillil esitas Saksamaa taotluse EGF/2013/003 DE/First Solar, et saada EGFist rahalist toetust seoses töötajate koondamisega Saksamaa ettevõttest First Solar Manufacturing GmbH.

Pärast taotluse põhjalikku läbivaatamist otsustas komisjon kooskõlas määruse (EÜ) nr 1927/2006 artikliga 10, et kõnealuses määruses sätestatud tingimused rahalise toetuse saamiseks on täidetud.

TAOTLUSE KOKKUVÕTE JA ANALÜÜS

Põhiandmed: ||

EGFi viitenumber || EGF/2013/003

Liikmesriik || Saksamaa

Artikkel 2 || (a)

Põhiettevõte || First Solar Manufacturing GmbH

Tarnijad ja tootmisahela järgmise etapi tootjad || 0

Vaatlusperiood || 15.11.2012–15.3.2013

Individuaalsete teenuste osutamise alguskuupäev || 1.1.2013

Kohaldamisaeg || 12.4.2013

Koondamiste arv vaatlusperioodil || 959

Koondamisi enne ja pärast vaatlusperioodi || 285

Toetuskõlblikke koondamisi kokku || 1 244

Eeldatav meetmetes osalevate koondatute arv || 875

Individuaalsete teenustega seotud kulud (eurodes) || 4 375 715

EGFi toetuse rakendamisega seotud kulud[3] (eurodes) || 235 000

EGFi toetuse rakendamisega seotud kulud (%) || 5,1

Kogueelarve (eurodes) || 4 610 715

EGFi toetus eurodes (50 %) || 2 305 357

1. Taotlus esitati komisjonile 12. aprillil 2013 ja sellele lisati täiendavat teavet viimati 14. augustil 2013.

2. Taotlus vastab EGFi vahendite kasutamise tingimustele, mis on sätestatud määruse (EÜ) nr 1927/2006 artikli 2 punktis a, ja see esitati kõnealuse määruse artiklis 5 sätestatud kümnenädalase tähtaja jooksul.

Seos koondamiste ja maailmakaubanduses üleilmastumise tõttu toimunud suurte struktuurimuutuste vahel

3. Et näidata seost koondamiste ning üleilmastumisest tulenevate suurte struktuurimuutuste vahel maailma kaubanduses, teatab Saksamaa, et First Solar on USA äriühing, mis asutati 1999. aastal päikeseenergia tootmiseks ning keskkonnasõbralikuma elektritootmisviisi arendamiseks. 2007. aastal rajas äriühing Saksamaale Oderi-äärsesse Frankfurti kaks fotoelektriliste moodulite tootmiskohta. 2011. aastal langesid hinnad eelmise aastaga võrreldes ligikaudu 40 %, mistõttu äriühing otsustas, et Oderi-äärne Frankfurt ei ole enam tootmiskohana jätkusuutlik. See tõi kaasa sotsiaalkava käsitlevad läbirääkimised 2012. aastal ja kahe tehase sulgemise 2013. aastal; koondamised jaotati ajavahemikku 1. jaanuarist kuni 1. juunini.

4. First Solar Manufacturing GmbH on üks paljudest Euroopa päikeseenergia ettevõtjatest, kes on viimase paari aasta jooksul (2010–2012) maksejõuetuks muutunud, päikeseenergia valdkonnas tegutsemisest loobunud, tootmise täielikult või osaliselt lõpetanud või Hiina investoritele maha müüdud[4]. 2011. aasta fotogalvaanika jätkusuutliku arengu indeksi[5] kohaselt „suurenes uuringus osalenud 33 fotogalvaanikaga tegeleva äriühingu puhastulupuul 79 %, 21 miljardilt dollarilt 36 miljardi dollarini, kusjuures paigaldamiste arv suurenes turul 129 %. Hiina ja Taiwani äriühingud suutsid tulusid suurendada kiiremini kui Saksamaa ja USA äriühingud. Saksamaa äriühingute turuosa langes veelgi. USA äriühingute turuosa kahanes esmakordselt pärast nelja-aastast kasvuperioodi.” Seega kasvas ajavahemikul 2005–2011 Hiina osa kogutulust 11 %-lt 45 %-ni, samas kui Saksamaa osa kahanes 64 %-lt 21 %-ni. Ainus mainimisväärse toodangumahuga ELi liikmesriik lisaks Saksamaale on Hispaania, kelle turuosa on 1 %.

5. Hiinas on tekkinud tohutu fotoelektriliste moodulite tootmisvõimsuse ülejääk, mille ärakasutamisega ei tule toime ei Hiina enda tarbijad ega ka maailmaturg; see asjaolu koos nõudluse vähenemisega kogu maailmas on põhjustanud hindade järsu languse. Hiina tootjatele pakutav riiklik rahaline toetus ning fotogalvaanika valdkonna tähtsustamine Hiina praeguse viisaastakuplaani (2011–2015) raames võimaldab nendel äriühingutel oma toodangut välisturgudel odavalt müüa ning tänu sellele püsima jääda ja kasvada. Eksporditakse üle 90 % toodangust, millest 80 % müüakse ELi[6].

Koondamiste arvu tõendamine ja vastavus artikli 2 punktis a esitatud kriteeriumidele

6. Saksamaa esitas kõnealuse taotluse määruse (EÜ) nr 1927/2006 artikli 2 punktis a sätestatud sekkumiskriteeriumide alusel, milles on seatud tingimuseks, et liikmesriigi ettevõttes on nelja kuu jooksul koondatud vähemalt 500 töötajat, kaasa arvatud töötajad, kes koondatakse nimetatud ettevõtja tarnijate või tootmisahela järgmise etapi tootjate juures.

7. Taotluse kohaselt on neljakuulise vaatlusperioodi jooksul 15. novembrist 2012 kuni 15. märtsini 2013 ettevõttes First Solar Manufacturing GmbH koondatud 959 töötajat ning väljaspool vaatlusperioodi on koondatud veel 285 töötajat, kelle koondamine on siiski seotud sama kollektiivse koondamisega ja sama sündmusega, mis põhjustas vaatlusperioodil toimunud koondamised. Kõnealused koondamised toimusid pärast vaatlusperioodi ja need on vahepeal kinnitanud liikmesriik. Koondamiste arv määrati kindlaks määruse (EÜ) nr 1927/2006 artikli 2 teise lõigu teise taande kohaselt.

Selgitus koondamiste ettenägematuse kohta

8. Saksamaa ametiasutused väidavad, et ettevõte First Solar oli Oderi-äärses Frankfurdis fotoelektrilisi mooduleid tootnud alates 2007. aastast ning et ettevõte oli alustanud teise tehase ehitamist (eeldatav maksumus: 173 miljonit eurot) 2010. aasta sügisel. 2011. aasta juunis alustas teine tehas tootmist ja pidi täieliku tootmisvõimsuse saavutama sama aasta kolmanda kvartali jooksul. Äriühingul olid tootmiskohaga seoses täiendavad pikaajalised investeerimiskavad, ta oli ostnud Oderi-äärses Frankfurdis veel kinnisvara ning teatanud kavatsusest avada veel kaks tehast. Turul toimunud järskude muutuste tõttu pidi äriühing oma investeeringuid Saksamaal ümber hindama ning langetama 2012. aasta juulis otsuse peatada igasugune edasine laienemine ja sulgeda mõlemad tehased.

Vaatamata tagasilöökidele, on First Solar jätkuvalt üks peamisi fotoelektriliste moodulite tootjaid kogu maailmas. Oderi-äärse Frankfurdi tehaste sulgemise otsust ei võinud ette näha äriühingu töötajad ega riigiasutused.

Töötajaid koondanud ettevõtete andmed ning toetust vajavate töötajate kirjeldus

9. Taotlus on seotud 1 244 koondamisega, mis kõik toimusid äriühingus First Solar Manufacturing GmbH mitme koondamislainena (2013. aasta 1. jaanuaril, 1. märtsil ja 1. juunil).

10. Eeldatavalt meetmetes osalevad koondatud jagunevad järgmiselt:

Kategooria || Koondatute arv || Protsent

Mehed || 667 || 76,2

Naised || 208 || 23,8

ELi kodanikud || 871 || 99,5

ELi mittekuuluvate riikide kodanikud || 4 || 0,5

15–24-aastased || 36 || 4,1

25–54-aastased || 723 || 82,6

55–64-aastased || 116 || 13,3

üle 64-aastased || 0 || 0,0

11. Toetust vajavate töötajate hulgas on 45 pikaajaliste terviseprobleemide või puudega inimest.

12. Elukutsete lõikes on jagunemine järgmine:

Kategooria || Koondatute arv || Protsent

Seadusandjad, kõrgemad ametnikud ja juhid || 91 || 10,4

Tippspetsialistid || 33 || 3,8

Tehnikud ja keskastme spetsialistid || 201 || 23,0

Ametnikud || 18 || 2,1

Oskus- ja käsitöölised || 14 || 1,6

Seadme- ja masinaoperaatorid ja kokkupanijad || 492 || 56,2

Lihttöölised || 26 || 3,0

13. Kooskõlas määruse (EÜ) nr 1927/2006 artikliga 7 on Saksamaa kinnitanud, et EGFi toetuse rakendamise eri etappides ja eelkõige sellele juurdepääsu puhul on kohaldatud ning kohaldatakse jätkuvalt meeste ja naiste võrdõiguslikkuse ning diskrimineerimisvastaseid põhimõtteid.

Asjaomase territooriumi ning selle asutuste ja sidusrühmade kirjeldus

14. Kõnealused koondamised on seotud Oderi-äärse Frankfurdi linnaga, mille elanike arv on ligikaudu 60 000 ning mis asub Saksamaa idaosas (Brandenburgi liidumaal), ligikaudu 80 km kaugusel Berliinist ja täpselt Saksamaa–Poola piiril. Piirkonnale on iseloomulik väikeste ja keskmise suurusega ettevõtete ülekaal, eelkõige ehituse valdkonnas, ning eakate inimeste suur osakaal, mis tuleneb nooremate elanike kalduvusest kolida suurematesse linnadesse. Omavalitsus on püüdnud luua päikeseenergeetika tööstuse keskust ning linnas on tegevust alustanud ja tööd pakkunud mitmesugused ettevõtted.

Nii ehitussektori kui ka piirkonnas asuva ja varem olulist rolli täitnud sõjaväebaasi pakutavate töökohtade arv on vähenenud ning peamise fotoelektriliste moodulite tootja tehaste sulgemine on piirkonna jaoks ränk hoop.

Koondamiste eeldatav mõju kohalikule, piirkondlikule või riigi tööhõivele

15. Äriühingu First Solar töötajate (1 244 isiku) koondamine toob kohe kaasa töötuse määra suurenemise 4 protsendipunkti võrra, kui ei õnnestu kiiresti uusi töökohti luua. Piirkond kannatab juba praegu keskmisest kõrgema töötuse määra tõttu (2013. aasta veebruaris oli see näitaja 11,3 %, samas kui riigi keskmine näitaja oli 7,4 %). Oderi-äärses Frankfurdis on tööpuuduse tase veelgi kõrgem, nimelt 14,1 % (2012. aasta detsembri seisuga).

16. Linnast 200 km raadiuses leidub vähe alternatiivsed töövõimalusi; see on töötajatele suunatud meetmete kavandamisel oluline tegur. Kõige paljulubavamad valdkonnad on tervishoiu- ja hoolekandevaldkond ning samuti sellised traditsioonilised ametid nagu keevitaja, elektrik, mehaanik, katusepanija, krohvija, puusepp, plaatija ja torulukksepp. Töövõimalusi võib samuti leida toitlustuse ja turismi valdkonnas, eriti toiduainetööstuses ja kokanduses.

17. Äriühingu First Solar koondatud töötajad on enamasti hea kvalifikatsiooniga, kuid paljud neist ei ole kunagi töötanud valdkondades, kus nad oma kutsekvalifikatsiooni omandasid. Seetõttu on koondatud töötajate puhul vaja rakendada oskuste täiendamise meetmeid, et taastada ja ajakohastada nende esialgne kvalifikatsioon või aidata neil omandada kvalifikatsioon valdkondades, millega on seotud nende töökogemus.

Rahastatav individuaalsete teenuste kooskõlastatud pakett ja selle hinnanguline kulude jaotus, kaasa arvatud selle täiendavus struktuurifondidest rahastatavate meetmetega

18. Äriühingu First Solar juhtumiga seotud sotsiaalpartnerid leppisid 2012. aasta juulis kokku sotsiaalkavas, mis hõlmab üleminekuäriühingu teenuste kasutamist. Sidusrühmad valisid üleminekuäriühingu teenuste pakkujaks TÜV Rheinland Personal GmbH, mis pakub teenuseid kolmes koondatud töötajatele sobivas kohas, st Oderi-äärses Frankfurdis, Beeskow linnas ja Berliinis. Töötajatele osutatakse üleminekuäriühingu teenuseid alates 2013. aasta 1. jaanuarist, 1. märtsist ja 1. juunist, sõltuvalt nende First Solarist koondamise kuupäevast; väiksele koondatute rühmale hakatakse teenuseid osutama hiljem. Esimesel kuuekuulisel etapil, mille jooksul Saksamaa ootab EGFi taotluse heakskiitmist, tasub üleminekuäriühingu teenuste eest osaliselt koondaja oma sotsiaalkava kohaselt ning teenuste pakkumist kaasrahastatakse ESFi föderaalprogrammi kaudu. Pärast esimest kuute kuud laiendatakse üleminekuäriühingu teenuseid ja rakendatakse uusi meetmeid ning kogu paketti kaasrahastatakse EGFi vahenditest.

19. Kõik loetletud meetmed üheskoos moodustavad individuaalsete teenuste kooskõlastatud paketi, mille eesmärk on koondatud töötajate tagasitoomine tööturule.

– Lühiajalised hüvitised (Transferkurzarbeitergeld). Need moodustavad 60 % töötaja varasemast netosissetulekust või 67 % netosissetulekust, kui abisaaja leibkonnas elab üks või mitu last. Hüvitisi makstakse üheksa kuu jooksul alates kuupäevast, kui töötaja üleminekuäriühingusse registreeritakse, kaasa arvatud esialgne periood, mille jooksul üleminekuäriühingu meetmeid kaasrahastatakse ESFi vahenditest. Transferkurzarbeitergeld on ka Saksamaa viis töötajatele üleminekuäriühingu esimese etapi jooksul pakutavate ning ESFi rahastatavate meetmete kaasrahastamiseks. Seega eristatakse raamatupidamissüsteemis ESFi ja EGFi raames pakutavaid lühiajalisi hüvitisi, et ei tekiks topeltrahastamise ohtu. EGF katab hüvitistega seotud kulud üksnes ajavahemikel, mille jooksul toetuskõlblikud töötajad tegelevad aktiivsete meetmetega, kuid seda vähendatakse 49,4 %-ni toetuskõlblikust summast, mis vastab töötajate poolt üleminekuäriühingu pakutavale ettevalmistusele või järelmeetmetele kulutatud ajale, mille kohta ei peeta tööajatabeleid[7].

– Kvalifikatsioonikoolitused (Qualifizierungen). Kõnealuseid koolitusi pakutakse toetuskõlblikele töötajatele pärast profiilikoostamise ja karjäärinõustamise vestlusi ning nende eesmärk on aidata töötajatel ära kasutada tööturul tajutud võimalusi. Kuna suurem osa toetuskõlblikest töötajatest on juba hea kvalifikatsiooniga, on enamik meetmeid suunatud oskuste täiendamisele või olemasolevate oskuste värskendamisele. Korraldatakse nii individuaalseid kui ka grupiviisilisi kursusi ning tehakse kättesaadavaks mõned praktikakohad. Töötajatele pakutakse samuti abi oma ettevõtte loomisel, kui nad otsustavad selle võimaluse kasuks. 22 kuulmispuudega töötaja jaoks kohandatakse koolitusi vastavalt nende vajadustele.

– Kvalifikatsioonijuhtimine (Qualifizierungsmanagement). Kvalifikatsioonijuhid valmistavad ette ja rakendavad koolitusmeetmeid. Nende põhiülesanne on pakkuda individuaalset koolituse leidmise teenust, st leida igale töötajale kõige sobivam koolitus, lähtudes kutsenõustaja abil kindlaks määratud karjäärikavast. Samuti vastutavad nad mis tahes õiguslike küsimuste eest, nt seoses hanke- ja konkurentsieeskirjadega. Tuleb märkida, et kõigi isikute jaoks on koolituste valik täiesti vaba ning vaja on erialateadmisi, et aidata kõigil langetada asjaoludest lähtuvalt parim valik.

– Töötoad ja arutelurühmad. Need on rühmaviisilised foorumid, kus vahendaja aitab osalejatel vahetada ideid ja mõtteid. Arutelurühmade koostamisel võib lähtuda mitmesugustest teguritest, nt vanuserühmast, vajadustest, perekonna koosseisust või varasemast töökogemusest. Paljudel töötajatel tekkisid First Solari 12-tunniste vahetuste süsteemi tõttu terviseprobleemid; sellistele isikutele pakutakse arstiabi ja nõustamist.

– Tugiteenused ja rahvusvaheline tööotsing (flankierende Leistungen und internationale Arbeitssuche). See jaotis hõlmab kõiki vajalikke meetmeid alates dokumentide hankimisest kuni kvalifikatsiooni tõendavate dokumentide tõlkimise, töömessidel ja keelekursustel osalemise ning tööotsimiskuulutuste avaldamise ja kultuuridevahelise koolituse pakkumiseni. Eeldatakse, et kõnealusest pakkumisest võib olla huvitatud väike arv toetuskõlblikke töötajaid.

– Põhjalikud nõuanded ettevõtluse alustamiseks (vertiefte Existenzgruendungsberatung). See hõlmab ekspertide osutatavaid nõustamisteenuseid inimestele, kes kaaluvad uue ettevõtte loomist. Töötajatel aidatakse koostada äriplaani ning taotleda tööhõiveametist (Agentur für Arbeit) ettevõtluse alustamise toetust. Vajalikke ärijuhtimisega seotud teadmisi jagatakse seminaridel.

– Tööotsingud (Stellensuche / Stellenresearcher). Elukutseline töökohaleidja kasutab oma kontakte ja kogemusi, et leida võimalikke töökohti, mille kohta ei ole veel kuulutusi avaldatud ja mis võiksid toetuskõlblikele töötajatele sobida.

– Tööleasumise toetus / kiiruspreemia (Aktivierungszuschuss in Form einer Sprinterpremie). Seda aja jooksul kahanevat lisatasu makstakse töötajatele, kes leiavad pärast üleminekuäriühingu rakendatud meetmete lõppu uue töökoha kiiresti ja ilma täiendava abita.

– Nõustamine ja tugi nii uue töö leidnutele kui ka töötutele (Beratung und Betreuung bei Arbeitsaufnahme und Arbeitslosigkeit). Töötajatel võib pärast uue töö leidmist kasu olla täiendavast suunamisest ja nõustamisest, mis aitab vähendada töökoha kaotamise ohtu. Nende eest, kes ei ole veel uut töökohta leidnud, on tihedas koostöös riiklike tööhõivetalitustega võimalik hoolitseda kuni EGFi rakendusperioodi lõpuni. Samuti antakse tööotsijale toimik, mis sisaldab teavet tema profiili, kasutatud teenuste ja omandatud kvalifikatsioonide ning võimaliku täiendava abivajaduse kohta.

20. Fondi toetuse rakendamisega seotud kulud, mis on taotluse hulka arvatud vastavalt määruse (EÜ) nr 1927/2006 artiklile 3, koosnevad kuludest, mis on ette nähtud ettevalmistus-, haldus- ja kontrollimeetmeteks ning teavitamiseks ja reklaamiks.

21. Individuaalsed teenused, mida Saksamaa ametiasutused kirjeldavad, on aktiivsed tööturumeetmed, mis on määruse (EÜ) nr 1927/2006 artikli 3 kohaselt toetuskõlblikud. Saksamaa ametiasutuste hinnangul on kogukulu 4 610 715 eurot, millest individuaalsete teenustega seotud kulud on 4 375 715 eurot ning EGFi toetuse rakendamisega seotud kulud 235 000 eurot (5,1 % kogusummast). EGFilt taotletav kogusumma on 2 305 357 eurot (50 % kogukuludest).

Meetmed || Sihtrühma töötajate hinnanguline arv || Hinnangulised kulud sihtgrupi töötaja kohta (eurodes) || Kulud kokku (EGF ja riiklik kaasrahastamine) (eurodes)

Individuaalsed teenused (määruse (EÜ) nr 1927/2006 artikli 3 esimene lõik)

Lühiajalised hüvitised (Transferkurzarbeitergeld) || 875 || 2 714 || 2 374 750

Kvalifikatsioonikoolitused (Qualifizierungen) || 245 || 3 421 || 838 145

Kvalifikatsioonijuhtimine (Qualifizierungsmanagement) || 245 || 325 || 79 625

Töötoad ja arutelurühmad || 350 || 340 || 119 000

Tugiteenused ja rahvusvaheline tööotsing (Flankierende Massnahmen und internationale Arbeitssuche) || 35 || 1 160 || 40 600

Põhjalikud nõuanded ettevõtluse alustamiseks (Vertiefte Existenzgruendungsberatung) || 5 || 619 || 3 095

Tööotsingud (Stellensuche / Stellenresearch) || 770 || 200 || 154 000

Tööleasumise toetus / kiiruspreemia (Aktivierungszuschuss / Sprinterpraemie) || 200 || 1 869 || 373 800

Nõustamine ja tugi nii uue töö leidnutele kui ka töötutele (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700

Individuaalsed teenused kokku || || 4 375 715

EGFi toetuse rakendamisega seotud kulud (määruse (EÜ) nr 1927/2006 artikli 3 kolmas lõik)

Ettevalmistav tegevus || || 52 000

Haldus || || 130 000

Teavitamine ja reklaam || || 7 000

Kontrollitegevus || || 46 000

Fondi toetuse rakendamisega seotud kulud kokku || || 235 000

Hinnangulised kulud kokku || || 4 610 715

EGFi toetus (50 % kogukuludest) || || 2 305 357

22. Saksamaa kinnitab, et eespool kirjeldatud meetmed täiendavad struktuurifondidest rahastatud meetmeid ning et kasutusele on võetud vajalikud meetmed topeltrahastamise ennetamiseks. ESF ja koondaja rahastavad ühiselt üleminekuäriühingu teenuseid esimese kuue kuu jooksul, kuni Saksamaa ootab EGFile esitatud taotluse heakskiitmist. Sellist lahendust on kasutatud ka varem Saksamaal rakendatud EGFi juhtumite puhul ning seda on ELi tasandil positiivselt esile tõstetud kui head tava, mis võimaldab ESFil ja EGFil üksteist vastastikku täiendada.

Kuupäev(ad), millal on alustatud või millal kavatsetakse alustada individuaalsete teenuste pakkumist asjaomastele töötajatele

23. Saksamaa alustas asjaomastele töötajatele suunatud individuaalsete teenuste osutamist 1. jaanuaril 2013; nimetatud teenused on osa individuaalsete teenuste kooskõlastatud paketist, mille kohta on esitatud kaasrahastamistaotlus. Seega kujutab kõnealune kuupäev endast EGFist saadava toetuse puhul toetuskõlblikkusperioodi algust.

Menetlused tööturu osapooltega konsulteerimiseks

24. Kavandatud EGFi meetmete pakett põhines toetusmeetmetel, mille olid koondatud töötajate sotsiaalse kavana kindlaks määranud sotsiaalpartnerid. EGFi korraldusasutuse ja äriühingu First Solar töötajate esindajate vahel korraldati kaks ümarlauda (25. septembril 2012 ja 19. veebruaril 2013), et arutada EGFi toetuse taotlemise võimalust. Esitleti üleminekuäriühingu TÜV Rheinland Personal GmbH kavasid ning kõik asjaomased isikud kiitsid kontseptsiooni heaks.

Teave meetmete kohta, mis on siseriikliku õiguse või kollektiivlepingute kohaselt kohustuslikud

25. Seoses määruse (EÜ) nr 1927/2006 artiklis 6 sätestatud kriteeriumidega on Saksamaa ametiasutused oma taotluses:

· kinnitanud, et fondist saadav rahaline toetus ei asenda meetmeid, mis on riiklike õigusaktide või kollektiivkokkulepete kohaselt äriühingute vastutusalas;

· tõendanud, et kavandatud meetmed on ette nähtud töötajate toetamiseks ja neid ei kasutata ettevõtete ega sektorite ümberstruktureerimiseks;

· kinnitanud, et eespool nimetatud toetuskõlblikele meetmetele ei anta toetust ELi muudest rahastamisvahenditest.

Haldus- ja kontrollisüsteemid

26. Saksamaa on komisjonile teatanud, et rahalist toetust hakkavad haldama samad töö- ja sotsiaalministeeriumi (Bundesministerium für Arbeit und Soziales) organid, mis haldavad ESFi vahendeid. Organis Gruppe Europäische Fonds für Beschäftigung tegutseb EGFi korraldusasutusena siiski Referat EF 4, samas kui ESFi korraldusasutus on Referat EF 1. Nii EGFi kui ka ESFi puhul on kontrolliasutuseks Organisationseinheit Prüfbehörde. Need organid on hallanud ka varasemaid EGFist Saksamaale antud toetusi.

Rahastamine

27. Saksamaa taotluse põhjal on kavas EGFist rahastada kooskõlastatud individuaalsete teenuste paketti (sealhulgas EGFi toetuse rakendamise kulud) 2 305 357 euro ulatuses, mis moodustab 50 % kogukuludest. Komisjoni kavandatav eraldis fondist põhineb Saksamaa esitatud teabel.

28. Arvestades määruse (EÜ) nr 1927/2006 artikli 10 lõike 1 alusel EGFist eraldatava toetuse võimalikku maksimumsummat ja assigneeringute ümberpaigutamise võimalusi, teeb komisjon ettepaneku kasutada EGFi vahendeid eespool nimetatud kogusummas, mis eraldatakse finantsraamistiku rubriigist 1a.

29. Tehes käesoleva ettepaneku EGFi kasutuselevõtmiseks, algatab komisjon 17. mai 2006. aasta institutsioonidevahelise kokkuleppe punktis 28 sätestatud lihtsustatud kolmepoolse menetluse eesmärgiga saada mõlemalt eelarvepädevalt institutsioonilt nõusolek EGFi kasutamise ja vajaliku summa kohta. Komisjon kutsub üles seda eelarvepädevat institutsiooni, kes saavutab fondi kasutamise eelnõu suhtes esimesena sobival poliitilisel tasandil kokkuleppe, teavitama oma kavatsustest teist eelarvepädevat institutsiooni ja komisjoni. Kui eelarvepädevad institutsioonid on eriarvamusel, kutsutakse kokku ametlik kolmepoolne kohtumine.

30. Samuti esitab komisjon ümberpaigutamise taotluse, et kirjendada 2013. aasta eelarvesse konkreetsed kulukohustuste assigneeringud, nagu on nõutud 17. mai 2006. aasta institutsioonidevahelise kokkuleppe punktis 28.

Makseeraldiste allikad

31. EGFi eelarvereale 2013. aasta eelarvest eraldatavat summat kasutatakse käesoleva taotluse jaoks vajamineva 2 305 357 euro suuruse summa katmiseks.

Ettepanek:

EUROOPA PARLAMENDI JA NÕUKOGU OTSUS

Globaliseerumisega Kohanemise Euroopa Fondi kasutuselevõtmise kohta kooskõlas eelarvedistsipliini ja usaldusväärset finantsjuhtimist käsitleva Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe punktiga 28 (taotlus EGF/2013/003 DE/First Solar, Saksamaa)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi, nõukogu ja komisjoni 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta,[8] eriti selle punkti 28,

võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1927/2006 Globaliseerumisega Kohanemise Euroopa Fondi loomise kohta,[9] eriti selle artikli 12 lõiget 3,

võttes arvesse Euroopa Komisjoni ettepanekut[10]

ning arvestades järgmist:

(1) Globaliseerumisega Kohanemise Euroopa Fond (EGF) on asutatud selleks, et osutada täiendavat abi töötajatele, kes on koondatud seoses globaliseerumisest tingitud oluliste struktuurimuutustega maailmakaubanduses, ja aidata neil tööturule tagasi pöörduda.

(2) 17. mai 2006. aasta institutsioonidevahelise kokkuleppe kohaselt on fondi kasutamise ülemmäär 500 miljonit eurot aastas.

(3) Saksamaa esitas 12. aprillil 2013 taotluse EGFi kasutuselevõtmiseks seoses äriühingus First Solar Manufacturing GmbH toimunud koondamistega ja saatis lisateavet kuni 14. augustini 2013. Taotlus vastab rahalise toetuse kindlaksmääramise nõuetele, mis on sätestatud määruse (EÜ) nr 1927/2006 artiklis 10. Seetõttu teeb komisjon ettepaneku 2 305 357 euro eraldamiseks.

(4) Seetõttu tuleks võtta kasutusele EGFi vahendid, et anda Saksamaa taotluse põhjal rahalist toetust,

ON VASTU VÕTNUD KÄESOLEVA OTSUSE:

Artikkel 1

Euroopa Liidu 2013. aasta üldeelarvest võetakse Globaliseerumisega Kohanemise Euroopa Fondi (EGF) raames kasutusele 2 305 357 eurot kulukohustuste ja maksete assigneeringutena.

Artikkel 2

Käesolev otsus avaldatakse Euroopa Liidu Teatajas.

Brüssel,

Euroopa Parlamendi nimel Nõukogu nimel

president eesistuja

[1] ELT C 139, 14.6.2006, lk 1.

[2] ELT L 406, 30.12.2006, lk 1.

[3] Kooskõlas määruse (EÜ) nr 1927/2006 artikli 3 kolmanda lõiguga.

[4] http://prosun.org/en/fair-competition/alarming-situation.html

[5] http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf

[6] EU ProSun

[7] Mille komisjon on heaks kiitnud kooskõlas Duisburg Esseni ülikoolis tehtud uuringuga (oktoober 2009).

[8] ELT C 139, 14.6.2006, lk 1.

[9] ELT L 406, 30.12.2006, lk 1.

[10] ELT C […], […], lk […].